ได้โอกาสช้อน RS หลังรูดแรง 6% โบรกฯชี้ผถห.อันดับ 2 ตัดขายหุ้นให้ “เฮียฮ้อ” ไม่กระทบธุรกิจ
ได้โอกาสช้อน RS หลังรูดหนัก 6% โบรกฯชี้ผถห.อันดับ 2 ตัดขายหุ้นให้ “เฮียฮ้อ” ไม่กระทบธุรกิจ โดย ณ เวลา 10.34 น. อยู่ที่ระดับ 25.50 บาท ลดลง 1.75 บาท หรือ 6.42% สูงสุดที่ระดับ 26.50 บาท ต่ำสุดที่ระดับ 25.50 บาท มูลค่าการซื้อขาย 90.10 ล้านบาท
9 เม.ย. 2561

ผู้สื่อข่าวรายงานว่า ราคาหุ้น บริษัท อาร์เอส จำกัด (มหาชน) หรือ RS ณ เวลา 10.34 น. อยู่ที่ระดับ 25.50 บาท ลดลง 1.75 บาท หรือ 6.42% สูงสุดที่ระดับ 26.50 บาท ต่ำสุดที่ระดับ 25.50 บาท มูลค่าการซื้อขาย 90.10 ล้านบาท

ทั้งนี้ ปัจจัยที่คาดว่าส่งผลให้ราคาหุ้นปรับตัวลดลงในวันนี้ (9 เม.ย.61) คาดว่ามาจากการรายงานการซื้อขายกระดานรายใหญ่ (big lot) เมื่อวันที่ 5 เม.ย. 61 โดยผู้ถือหุ้นอันดับ 2 นายโสรัตน์ วณิชวรากิจ ขายหุ้นจำนวน 15 ล้านหุ้น ให้นายสุรชัย เชษฐโชติศักดิ์ หรือ เฮียฮ้อ ผู้ถือหุ้นอันดับ 1 ที่ราคาเฉลี่ยที่ 28 บาท ซึ่งเป็นราคาที่สูงกว่ากระดานซื้อขาย รวม 420 ล้านบาท ส่งผลให้เฮียฮ้อถือหุ้นเพิ่มเป็น 33.50% จากเดิมที่ถืออยู่ 32.02% โดยหลังการขายหุ้นครั้งนี้ผู้ถือหุ้นอันดับ 2 ยังคงถือ RS อยู่อีก 100 ล้านหุ้น คิดเป็น 9.9% ของจำนวนหุ้นทั้งหมด
ล่าสุดวันนี้ (9 เม.ย.61) นายสุรชัย เชษฐโชติศักดิ์ ประธานเจ้าหน้าที่บริหาร RS เปิดเผยว่า เมื่อวันที่ 5 เม.ย.61 ที่ผ่านมา ได้เข้าซื้อหุ้น RS เพิ่มอีก คิดเป็นเงินร่วม 200,000,000 บาท เนื่องจากมั่นใจการเติบโตแบบก้าวกระโดดของธุรกิจสุขภาพและความงาม ซึ่งได้แรงส่งจากการบริหารสื่อในกลุ่มทั้งทีวี วิทยุ และออนไลน์อย่างเต็มประสิทธิภาพ ทำให้มีแต้มต่อได้เปรียบเหนือคู่แข่งในตลาด
ทั้งนี้ รวมถึงฐานข้อมูลลูกค้าที่เติบโตขึ้นทุกเดือนได้ถูกนำมาวิเคราะห์ต่อยอดเพื่อเพิ่มยอดขายสูงขึ้นต่อเนื่อง เพราะใช้กลยุทธ์โฆษณากระตุ้นการขายให้เหมาะสมกับลูกค้าแต่ละช่องทาง และเพิ่มความเข้นข้นด้วยการพัฒนาบริการหลังการขายเพื่อตอบสนองความต้องการของลูกค้าได้ทันท่วงที
ขณะเดียวกันแนวโน้มธุรกิจสุขภาพและความงามจะสร้างยอดขายทุบสถิติเพิ่มขึ้นอย่างมีนัยสำคัญ โดยทำมาร์จิ้นได้สูงกว่าคู่แข่งในตลาด ปีนี้จึงตั้งเป้านำเสนอผลิตภัณฑ์ใหม่ให้มีความหลากหลายบนหน้าจอเพิ่มขึ้น เริ่มโฆษณาและวางจำหน่ายสินค้าประเภทของใช้ส่วนตัวและเครื่องใช้ภายในบ้าน (Home and Lifestyle Products) ตั้งแต่ต้นปี และได้รับการตอบรับที่ดีเกินคาด
รวมทั้งพัฒนาทีมบริการหลังการขายเพื่อกระตุ้นให้เกิดการสั่งซื้อเพิ่มต่อเนื่อง และจะได้เห็นฟีเจอร์ใหม่ๆ บนช่องทางออนไลน์เพิ่มขึ้น เพื่อทำรายได้ธุรกิจสุขภาพและความงามทะลุ 3,500 ล้านบาท
ขณะที่ธุรกิจสื่อเติบโตสวนกระแสภาพรวมอุตสาหกรรมสื่อที่ชะลอตัว โดยช่อง 8 สามารถปิดจองโฆษณาระยะยาวได้ตามเป้า และขายพื้นที่โฆษณาได้เพิ่มขึ้นตลอดทั้งปี ด้วยการนำเสนอคอนเทนต์หลากหลายโดนใจผู้ชมดันเรตติ้งช่วงไพร์มไทม์ทั้งเช้าและเย็นติดอันดับ 1-2 ของประเทศ
นำโดยกลุ่มซีรีส์อินเดีย ได้แก่ สีดาราม ศึกรักมหาลงกา และหนุมาน สงครามมหาเทพ ที่นำมาตัดต่อให้กระชับ พากย์เสียง พร้อมทำเพลงประกอบซีรีส์เพื่อให้เข้ากับรสนิยมคนไทยมากขึ้น นับเป็นการจุดกระแสสร้างปรากฏการณ์ครองแชมป์เรตติ้งผู้ชมซีรีส์อินเดียสูงสุดของประเทศ ทุบสถิติคว้าอันดับ 1 แรงแซงโค้งชนะช่วงไพร์มไทม์ทุกช่องมาแล้ว
ส่งผลให้วันนี้เป็นผู้นำตลาดซีรีส์อินเดียของประเทศไทยตัวจริง ตามด้วยกลุ่มรายการข่าวอย่างคุยข่าวเช้า และกลุ่มรายการกีฬา ที่มีทั้งมวยไทยและมวยสากลอย่าง UFC ทำให้ขณะนี้สามารถทำเรตติ้งได้ร่วม 500,000 รายต่อนาที และคาดว่าจะเพิ่มเป็น 700,000 รายต่อนาทีภายในสิ้นปีนี้
ทั้งนี้ เชื่อมั่นว่ารายได้รวมปี 2561 ตั้งเป้ารายได้รวมไว้ 5,800 ล้านบาท เติบโตมากกว่า 65% เมื่อเทียบปีที่ผ่านมา ถือเป็นตัวเลขพุ่งทะยานสูงสุดนับตั้งแต่เปิดบริษัท อันเป็นผลจากการดำเนินงานที่วางไว้ภายใต้แนวคิด “ทำธุรกิจใหม่ไร้กรอบ (Beyond the Limit)” รุกเปิดโอกาสตัวเองกับธุรกิจใหม่ๆ
ด้าน บล.เคทีบี (ประเทศไทย) ระบุในบทวิเคราะห์ว่า จากการสัมภาษณ์ผู้บริหาร RS ผู้ถือหุ้นอันดับ 2 ยังคงรักษาสัดส่วนการถือหุ้นอยู่ที่ 9.9% และจะไม่มีการขายหุ้นเพิ่มในอนาคตอันใกล้นี้ ทั้งนี้เป็นการขายเพื่อนำเงินไปใช้ส่วนตัว เรามองว่าการขายหุ้นของผู้ถืออันดับ 2 ในครั้งนี้ไม่กระทบต่อราคาหุ้นของ RS
ประกอบกับแนวโน้มการเติบโตของ RS ในปีนี้ยังมีแนวโน้มเติบโตดีอยู่ และเชื่อมั่นว่ารายได้จากธุรกิจหลักของบริษัทในปี 2561 ยังคงเติบโตโดดเด่น ทั้งจากการฟื้นตัวของธุรกิจมีเดีย และรายได้จากธุรกิจ Health &amp; Beauty ที่ยังคงเติบโตสูงต่อเนื่องจากการเพิ่มผลิตภัณฑ์เพื่อขยายฐานลูกค้า ด้วยศักยภาพของบริษัทฯเราเชื่อมั่นว่าในปี 2561 RS จะสามารถ Deliver robust earnings growth เพิ่มขึ้น 148% เทียบกับช่วงเดียวกันปีก่อนได้ตามคาดที่ 827 ลบ. โดยมองว่าราคาหุ้นที่ปรับตัวลงมาเป็นจังหวะให้เข้า “ซื้อสะสม” หุ้น RS โดยให้ราคาเหมาะสมที่ 35 บาท